[muokattu 12.1.15 klo 21:00: alkuperäisessä tekstissä kirjoitin vahingossa Ilta-Sanomista, vaikka viesti on kohdistettu Iltalehdelle.]

Arvoisa Iltalehden toimitus,

Seurasin pohjattoman kunnioituksen vallassa tarmoa, jolla puristitte krokotiilinkyyneleenne Charlie Hebdon toimitukseen tehdyssä terrori-iskussa menehtyneiden muistolle. Muistitte korostaa eurooppalaisen sananvapauden tärkeää perintöä ja valistusajan räävittömistä satiirikoista kumpuavan pilkan tärkeyttä. Teiltä meni jopa pari päivää unohtaa kaikki kirjoittamanne.

Tänään 12.1.2015 taivastelette perusteellisesti tapaa, jolla koomikko Aku Hirviniemi käsitteli Suomen lippua muistuttavaa kangasta huumoriohjelmassa. Teette ison numeron siitä, että kyseistä kangasta tallottiin ja kärvennettiin, ja sen päälle virtsaamisen aikomus ilmaistiin. Lieventävänä asianhaarana tuotte esiin, ettei kyseessä sentään ollut Suomen lippu, vaan sitä muistuttava kangas. Spekuloitte yhtä kaikki, täyttyvätkö rikollisen häväistyksen tunnusmerkit.

Olette onnistuneet kaivamaan esiin Suomalaisuuden liiton lippuasiantuntijan, kansan pahastumisen ja lapset. Jäämme odottamaan jatkojuttua, jossa haastattelette järkyttyneitä veteraaneja, joiden mukaan maata ei Marskin johdolla puolustettu, jotta Hirviniemen kaltaiset pullamössösukupolven rentut voisivat esittää lipun häpäisyä.

Te ette totisesti ole Charlie.

Charlie Hebdo pilkkasi jokaista uskontoa, aatetta, johtajaa ja jalustalle nostettua symbolia. Uralin perhonen, Kristian Smedsin Tuntematon sotilas ja Aku Hirviniemen mitätön lippuleikki ovat kevyttä kauraa verrattuna siihen käsittelyyn, jonka kansakunnan symbolit saisivat Charlie Hebdon kaltaisen median kynsissä. Charlie Hebdon tinkimätön linja on pilkata mahdollisimman räävittömästi kaikkia niitä hahmoja ja merkityksiä, joiden puolesta viikoittain yllytätte kansaa raivostumaan.

Te ette ole Charlie. Jos olisitte, antaisitte Suomalaisuuden liiton edustamalle nurkkakuntaiselle idiotismille palstatilaa vain pilkataksenne sitä. Te olette Rupert Murdoch, joka kyynisesti syyttää kaikkia maailman muslimeja Pariisin tragediasta. Te olette sotaa huutava Marine Le Pen. Te olette lynkkausjoukkoja lietsova sharia –tuomioistuin, joka langettaa Charlielle kivitystuomion jumalanpilkasta. Te ette ole Charlie.